‹‹አጋጣሚው ከሥራ ዕድል ፈጠራ በዘለለ የወሎን ሕዝብ ከፍታ ለአምባሳደሮቻችን የምናሳይበት መልካም ዕድል በመሆኑ በቂ ዝግጅት አድርገናል፡፡›› የደቡብ ወሎ ዞን ምክትል አስተዳዳሪ
ባሕር ዳር፡ መስከረም 14/2012 ዓ.ም (አብመድ) ግሸን ደብረ ከርቤ ማሪያም በደቡብ ወሎ ዞን አምባሰል ወረዳ ከደሴ ከተማ በሰሜን ምዕራብ አቅጣጫ በ82 ኪሎ ሜትር ርቀት ከፍ ብላ አምባው ላይ ትገኛለች፡፡ግሸን ደብረ ከርቤ ማሪያም በ517 ዓ.ም አባ ፈቃደ ክርስቶስ በተባሉ የሃይማኖት አባት እንደተመሠረተች ይነገራል፡፡ ከ13ኛው መቶ ክፍለ ዘመን ጀምሮ ደግሞ ግሸን ከእምነት ስፍራነቷ በተጨማሪ የነገሥታት ልጆች መቀመጫ ሆናም አገልግላ ነበር፡፡ የአሁኑን ክብሯን እና ዝናዋን ያገኘችበት ምክንያት የተፈጠረው ግን የኢየሱስ ክርስቶስ ግማደ መስቀል በቦታው የሚገኝ መሆኑ ነው፡፡ አበየዓመቱ መስከረም 21 ቀን የንግሥ በዓሏን ለማክበር በሚሊዮን የሚቆጠሩ ምዕመኖቿ ከመላው ዓለም ይሰባሰባሉ፡፡ በዚህ መልክ የሚከበረው የግሸን ደብረ ከርቤ የዘንድሮውን 563ኛ ዓመት የንግሥ በዓል ለማክበር ከ3 ሚሊዮን በላይ ምዕመናን ይታደማሉ ተብሎ እንደሚጠበቅ የደቡብ ወሎ ዞን ምክትል አስተዳዳሪ አቶ ሰይድ ሙሐመድ በተለይም ለአብመድ በሰጡት መግለጫ አመልክተዋል፡፡